ΓΡΑΠΤΗ ΕΡΩΤΗΣΗ P-3175/01

υποβολή: Marco Cappato (NI) προς την Επιτροπή

(13 Νοεμβρίου 2001)

Θέμα: Εξαφάνιση των Keuakoun, Sisa-At, Phengphanh, Chanmanivong και Keochay

Επισημαίνοντας ότι το Ευρωπαϊκό Κοινοβούλιο ενέκρινε στις 15 Φεβρουαρίου 2001 και διεβίβασε στην Ευρωπαϊκή Επιτροπή επείγον ψήφισμα(1) στο οποίο:

- υπογραμμιζόταν η περίπτωση των φυλακισμένων από το Λάος δια λόγους φρονημάτων, μεταξύ των οποίων και πέντε από την κίνηση της 26ης Οκτωβρίου 99, οι Keuakoun, Sisa-At, Phengphanh, Chanmanivong και Keochay, οι οποίοι συνελήφθησαν κατά την ανωτέρω ημερομηνία και εξηφανίσθησαν έκτοτε·

- εκαλούντο οι αρχές του Λάος να απελευθερώσουν όλους τους φυλακισμένους δια λόγους φρονημάτων και να εξασφαλίσουν την πλήρη άσκηση των θεμελιωδών δικαιωμάτων τους, αλλά και των θεμελιωδών αστικών και πολιτικών δικαιωμάτων τους και μέσω της κύρωσης και της εφαρμογής των σχετικών συμβάσεων του ΟΗΕ.

Πέρασαν από τότε εννέα μήνες, και η Επιτροπή -και ειδικότερα ο ευρωπαίος Επίτροπος αρμόδιος επί των εξωτερικών σχέσεων, κ. Patten- δεν ανέλαβε καμία πρωτοβουλία έναντι των αρχών της Βιεντιάνε προκειμένου να θίξει τα ζητήματα που έθεσε το Ευρωπαϊκό Κοινοβούλιο·

Ο Γραμματέας του διεθνούς ριζοσπαστικού Κόμματος και ευρωβουλευτής κ. Olivier Dupuis, μπροστά στην αδράνεια της Επιτροπής και καλύπτοντας το πολιτικό κενό του Επιτρόπου Patten, μετέβη στο Λάος με άλλα τέσσερα στελέχη του ριζοσπαστικού κόμματος επαναλαμβάνοντας την προ διετίας διαδήλωση του δημοκρατικού φοιτητικού κινήματος· οι Dupuis, Mellano, Manzi, Lensi και Khramov συνελήφθησαν και κρατούνται κατά παράβαση των σχετικών διεθνών συμβάσεων·

Ποιες πρωτοβουλίες σκοπεύει να αναλάβει η Επιτροπή προς τις αρχές του Λάος προκειμένου να πληροφορηθεί εάν οι Dupuis, Mellano, Manzi, Lensi και Khramov είναι ζωντανοί ή νεκροί, εάν έχουν δολοφονηθεί ή έχουν κλειστεί στις φυλακές·

(1) ΕΕ C 276 της 1.10.2001, σελ. 281.

Απάντηση του κ. Patten εξ ονόματος της Επιτροπής

(6 Δεκεμβρίου 2001)

Με τη δήλωσή της ενώπιον της 57ης Επιτροπής των ΗΕ για τα ανθρώπινα δικαιώματα, στις 29 Μαρτίου 2001, η Κοινότητα εξέφρασε την ανησυχία της για το ότι η άσκηση πολιτικής αντιπολίτευσης δεν είναι ανεκτή στο Λάος, γεγονός που οδήγησε στην κράτηση αρκετών ατόμων τον Οκτώβριο και το Νοέμβριο του 1999, επειδή είχαν διαδηλώσει κατά της κυβέρνησης. Η Κοινότητα ανησυχεί επίσης σχετικά με τον αυθαίρετο χαρακτήρα ορισμένων συλλήψεων, την μη ύπαρξη στην πράξη του δικαιώματος προετοιμασίας για νόμιμηπεράσπιση και συνήγορο, και την έλλειψη νομικής κατάρτισης της δικαστικής εξουσίας στη ΛΔ του Λάος.

Η Αντιπροσωπεία της Επιτροπής στη Μπανγκόκ, η οποία καλύπτει τις σχέσεις με τη ΛΔ του Λάος, παρακολουθεί από κοντά αυτό το θέμα καθώς και άλλα θέματα που σχετίζονται με τα δικαιώματα του ανθρώπου. Σχετικά με το θέμα των πολιτικών κρατουμένων, η Επιτροπή, σε συνεργασία με τις διπλωματικές αποστολές των κρατών μελών, εξακολουθεί να παρακολουθεί τις εξελίξεις και να συμμετέχει στα κοινοτικά διαβήματα ζητώντας πληροφορίες για τις νόμιμες διαδικασίες που αφορούν τους πολιτικούς κρατουμένους.

Τα θέματα των ανθρώπινων δικαιωμάτων, όπως οι περιορισμοί της ελευθερίας γνώμης και έκφρασης, τα μειονεκτήματα στο σύστημα διαχείρισης της δικαιοσύνης καθώς και των πολιτικών κρατουμένων συζητήθηκαν με τους αντιπροσώπους του Λάος στην πρώτη Μικτή Επιτροπή ΕΕ-ΛΔ του Λάος, η οποία πραγματοποιήθηκε τον Μάϊο του 2001. Με την ευκαιρία αυτή, η Επιτροπή επανέλαβε την πρόταση που είχε κάνει η Αντιπροσωπεία του Ευρωπαϊκού Κοινοβουλίου, που επισκέφθηκε τη Βιεντιάνε τον Απρίλιο, να επιτραπεί στους πρέσβεις της Κοινότητας και/ή στη Διεθνή Επιτροπή του Ερυθρού Σταυρού να επισκεφθούν τους πολιτικούς κρατουμένους.

Η Επιτροπή έχει δεσμευθεί να τονίζει την ανάγκη για ενίσχυση του σεβασμού των δικαιωμάτων του πολίτη και των πολιτικών δικαιωμάτων στο Λάος, περιλαμβανομένων και των δικαιωμάτων έκφρασης, του συνέρχεσθαι και του συνεταιρίζεσθαι και της ανεξιθρησκείας. Η Επιτροπή θα εξακολουθήσει να ανακινεί αυτά τα θέματα σε όλες τις διμερείς επαφές της.